01 settembre, 2014
… @ Cividât
Il 22-23-24 di Avost dal 2014 si à davuelt il Pali in onôr dal patron de citât, Sant Donât. Une tradizion popolâr antighe che puarte Cividât indaûr intal timp fintremai al 1200/1300. In chescj dîs si pues tornâ a vivi i timps de Ete di Mieç, indulà i artesans a lavoravin il len, la lane, il corean, la piere e i metai e lis pieris preziosis tant che la int si cjatave la sere intes betulis. Vie par il Pali i cinc borcs si disfidin in dôs garis: la corse e il tîr cun l’arc. Une volte aes garis a cjapavin part ancje i citadins di altris citâts o cjistiei e al jere ancje la corse cun i cjavai. Il moment plui biel di chest avigniment al è il corteu dilunc lis stradis dal centri la domenie matine indulà si puedin viodi i nobiloms compagnâ lis cotesanis, i popolans e i contadins cun i lôr cjars, i soldâts intes lôr armaduris cun lis spadis, i sunadôrs cun il fulzic o il tambûr grant e lis compagniis di saltarins e di bufons. Cuant, po’, e cale la sere cjaminant dilunc lis scuindudis luminadis des cjandelis e somee propit di rivivi chei timps.
Il 20 di Avost dal 1368, la sflandorose Citât di Cividât, e decideve cun leç che il Pali di S.Donât si fos tornât a fâ “par simpri”, par la cuâl si pues pensâ che al jere aromai deventât une manifestazion une vore impuartantone. Si larà indenant a fâlu fintremai al 1797 cuant Napoleon no vûl plui che si fasedi.
Ma intal 2000 il Pali e ven riscuviert e si tache a fâlu insuazantlu inte seconde part dal XIV secul, ven a stai intal periodi dal patriarcjât di Marquardo von Randeck (1368-1382), par vie che chest al è un dai moments storics plui impuartants pal Friûl e par il Patriarcjât. Di fat Marquardo e rive ad ore a fâ la leç “Constitutiones Patriae Forojulienses”, un gnûf ordenament une vore inovatîf par chei timps che e restarà in vore fin a cuant no rive, magari cussì no, il Patriarcjât di Vignesie.
Il Pali si davuelç intal fin di setemane plui dongje ae zornade di S.Donât, il 21 di Avost, e a vegnin fatis lis garis di corse e di tîr cun l’arc e la balestre.
I cinc borcs storics dentri lis muris de citât a son:
Burgo dal Domo: : cun i colôrs e il steme de nobile famee De Portis;
Burgo Brossane: cun i colôrs e il steme de nobile famee Formentini;
Burgo Sant Domeni: cun i colôrs e il steme de nobile famee Canussio
Burgo Sant Pieri: cun i colôrs e il steme de nobile famee Boiani
Burgo Ponti: cun i colôrs e il steme de nobile famee Conti.
Il borc che al rive a vê plui ponts intes garis al vinç il Pali e al ten il confenon inte sô glesie
Il sît dedeât al avigniment al è paliodicividale.it
1- Look at… the movie: PALIO di SAN DONATO 2014 @ Cividale del Friuli
2- Look at… the pictures: Palio di San Donato 2011
3- Look at… the movie: PALIO di SAN DONATO 2011 @ Cividale del Friuli
Posted in Viaggi | 1 Comment »
Tag:borgo Brossana, borgo di Ponte, Borgo Duomo, borgo S. Domenico, borgo S. Pietro, Cividale, Friuli, medioevo, Palio di S. Donato
29 agosto, 2014
… a ti!!!!!
“Tempus fugit sicut umbra”… tancj ricuards… aromai la me vite e je un film cun bruts e biei moments… cualchi moment magjic… e tancj insiums…
Posted in Viaggi | 1 Comment »
Tag:Cividale, compleanno, Friuli, Manolo
11 agosto, 2014
… a Reant – 2014
Passant Torean e lant viers Masarolis si rive ad une crosere indulà si svolte a cjampe par cjoli la strade che mene al biel paîs di Reant. Daspò cualchi kilometro di salide biele dure, che o ai fate dute in biciclete, si rive in paîs. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S.Lurinç e fasint ogni an un biel licôf intal mês di Avost (chest an il 09/10 di Avost ) par onorâlu. Intai dîs de fieste dilunc li viis a son cetancj artiscj che sot dai gazebo e pandin lis lôr oparis, mostrant cetante biele robe lavorade a man e fate cun tante grazie. Naturalmentri come in dutis lis sagris no mancje la musiche, la tarombule, il bon gustâ e tante biele int che si riviôt culì an par an. Un graciis di cûr a Leo che nus da simpri bon acet inte sô biele cjase.
Un mandi a ducj !
Look at… the foto gallery: Reant 2014
( inte pagjine des fotos scliçant il boton ros a forme di television che si cjate parsore de scrite “scarica immagini” si pues viodi la presentazion ancje a dut schermi )
Posted in Viaggi | No Comments »
Tag:Cividale, Reant, San Lorenzo, Torreano
18 giugno, 2014
…@ Colorêt
La Pro Loco di Colorêt e à inmaneât, domenie 15 Jugn 2014, une biele cjaminade dilunc lis culinis di Cjampei par fâ visite aes aziendis agriculis che a produsin vueli. Cjatantsi denant de biele glesiute di Colorêt, dedeade ai SS. Zuan e Paoli, o sin lâts dilunc il troi che e zire ator la culine, passant li dal vieli acuedot e indulà si cjate inmò la risultive, par rivâ al piçul paîs di Cjanâl Alt e daspò ae aziende agricule S. Rocco indulà nus spietave Sandre Zamarian par contânus alc de lavorazion dal vueli e par mostrânus la cantine. Chenti o vin ancje profitât dal bon acet cerçant sedi il vueli sedi il vin acompagnât da pan e formadi o salam. Graciis Sandre !
La cjaminade e continuave rivant a Cjampei ae aziende di Achille Stefanelli, “Ronc dai Ulivârs“, indulà nus spietave la fie, Silvie che nus contave dai problemis che a son cun la cultivazion dai ulîfs e lis diversis cualitât che lôr a àn. Ancje chenti o vin gjoldût dal bon acet cerçant sedi il vueli sedi il vin acompagnât da pan e formadi. Graciis Silvie !
Il zîr al continuave tornant sù pe culine, passant il riu Merîs e rivant a Colorêt li de aziende di Comelli indulà il bielvedê su lis culins al è un incjant. Ancje culì o vin podût visitâ la cantine e cerça il vueli di Comelli e chel des aziendis Suffumbergi e Purinan simpri di Colorêt.
Cussì tra une tabaide e chê altre, cerçant alc, o sin stâts in legre compagnie.
Mandi a ducj !
Look at… the photos: Cjaminade par i roncs dai ulivârs dilunc lis culinis di Cjampei
Posted in Viaggi | Commenti disabilitati
Tag:Campeglio, Colloredo di Soffumbergo, frantoio, Friuli, olio, patriarchi, pro loco, Ronc dai Ulivârs, San Rocco
29 maggio, 2014
… in Friûl
Gran finâl dal zîr d’Italie in Friûl… sabide, 31.05.2014, il zîr e rive chenti cuntune biele tape da Manià a la mont dal Zoncolan… cumò sul Zoncolan al è mieç metri di nêf ma par sabide al somee che il timp al larà in miôr… domenie, 01.06.2014, pe ultime tape il zîr al partîs da Glemone, tor lis 12H35, par rivâ intal cjâf lûc cjarsolin e al passarà ancje par Atimis, Faedis e Cividât… i coridôrs a saran a Cividât tor lis 13H30…
Mandi a ducj !
Look at… the photos: Cividale del Friuli (UD)
Posted in News | Commenti disabilitati
Tag:ciclismo, Cividale, Friuli, Giro d'Italia
20 maggio, 2014
… an overview of Cividale del Friuli (UD)
Cjalant Cividât da la mont dai Bûs si reste cjapâts da sô bielece ma ancje e salte subite al voli chel condomini che si cjate propit intal mieç des altris cjasis… e ven di domandâsi cemût che ur à saltât intal cjâf ai nestris sorestants di lassâ costruî un robe dal gjenâr in plen centri storic… eh za e jerin i timps in cui e veve il cjaçut in man la DC e cumò nô o vin di patî lis consecuencis… mai che un Diu un folc i trai…
Look at… the photos: Cividale del Friuli (UD)
Posted in Viaggi | Commenti disabilitati
Tag:abusivismo, Cividale, Friuli, overview, panorama, urbanistica
15 maggio, 2014
… Frislo
Butâ un puint jenfri dôs comunitâts… zgraditi most med obema skupnostma… un impegn no masse facil ma che e podarès puartâ vantaçs par ducj… ma bisugne superâ ce che al è stât cirint di cialâ indenant… e biel planc plancot si rivarà a fâle…
Posted in Viaggi | Commenti disabilitati
Tag:comunità, friulano, Friuli, Slovenia, sloveno
05 maggio, 2014
… dilunc i comunâi di Faedis (UD)
Il 25 di Avrîl e il 04 di Mai 2014 o sin lâts ator par i comunâi di Faedis cun Rita dal ristorant “Ai nove Castelli” di Faedis, che nus à contât cemût doprâ lis jerbis salvadiis. Cussì o vin scuviert che dilunc dai trois a si cjatin cetantis jerbis che si puedin doprâ in cusine ma bisugne cognossile par no cjapâ sù chês velenosis. Il tamar e il urtiçon a fasin un zermuei che si pues doprâ cetant che un sparc intai risots, ma il tamar al à lis fueis in forme di cûr e e à di jessi bulît prin di doprâlu cuant che il urtiçon al è plui ruspiôs cun sfueis a trê pontis simii a chês de cannabis. La talate o pissecjan e je une jerbe garbe doprade par fâ salate. E intal filmut si viodin cetantis altris jerbis che si puedin doprâ…
Inte prime jessude o sin lâts ator par i comunâi che si cjatin su lis culinis denant dal ristorant e ae fin dal zîr o sin rivâts intun roncûl indulâ nus spietave il gustâ improntât da Matteo il cogo dal ristorant, e di bevi a jerin i sirops di saût, sedi chel blanc fat cun lis rosis sedi chel ros fat cun lis pomulis, fats da Rita.
La seconde jessude e je stade fate dilunc il troi che al mene al cjstiel di Zucco ristruturât, parzialmentri, da cualchi an e indulâ o vin podût fermâsi a gustâ il vuardi cun lis jerbis, un pastiç di lasagnis e altris robis cetant buinis. Tant che intal salon dal cjstiel si podeve scoltâ un zovin duo, il “Progetto corde”, in conciert. Il timp une vore biel nus à permitût di gjoldi a plen des dôs zornadis stant in legre compagnie. Un graciis a Matteo e Rita, alla Pro Loco di Colorêt e al circul Legambiente di Udin par ve organizât lis dôs jessudis.
Mandi a ducj !
Look at… the photos: jerbis 2014
Look at… the movie 2013: Le erbe selvatiche @ Faedis (UD)
Posted in Viaggi | Commenti disabilitati
Tag:castello, Colloredo di Soffumbergo, Faedis, Friuli, jerbis, piante selvatiche, pro loco, Zucco
14 aprile, 2014
… Istitût Bearzi di Udin
Domenie passade a si è concludût il cors di patinaç corse, li dal centri Bearzi di Udin, tignût dal istrutôr Paoli Bomben dal trop skating Comine di Pordenon, un patinadôr cetant bulo che nus à mostrât la tecniche juste par cori cun i patins.
Un graciis a Carla dal trop inlineskateschool di Udin par vê inmaneât un cors cetant istrutîf.
Mandi a ducj !
Posted in Allenamento | 3 Comments »
Tag:Bearzi, corsa, Friuli, inlineskateschool, pattinaggio, rollerLove, skating, Udine
10 aprile, 2014
… progjets di ristruturazion
Li dal munistîr di S.Marie in Val si puedin viodi, dal 6 di Avrîl fin ai 18 di Mai 2014, i progjets par meti a gnûf la stazion viele dai trens di Cividât. Di fat il Comun al à pensât ben di mostrânus cemût che a vignarà il gnûf museu de Prime Vuere Mondiâl. E za la stazion e deventarà un museu, ma ce che nus covente un museu de vuere mondiâl a Cividât
No son za cetancj ator? E la int no varès miôr lâ a viodi i puescj indulà che si à combatût fasintsi une biele cjaminade pluitost che sta sierade intun museu?
Pussibil che dinissun e vedi vude une idee un pôc plui origjinâl e pratiche?
La mê idee e sarès chê di ristruturâ la viele stazion dai trens fasint une palestre par rimpinâsi che e podarès restâ vierte ducj i dîs de setemane e puartâ chenti cetante int stant che culì dongje no a’nd è. Ce pensaiso di cheste idee? O pûr volêso proponi voaltris alc di diviers ?
Posted in Falesie | 5 Comments »
Tag:arrampicata, Cividale, climbing, Friuli, palestra, progetto, ristrutturazione, stazione, treni
03 aprile, 2014
… il leam cun lis nestris lidrîs
Il 3 di Avrîl dal 1077, co il patriarcje di Aquilee Sigjeart di Tengling al ricêf a Pavie la investidure feudâl bande di Indrì IV, al nas il Stât Patriarcjâl furlan, ven a stai la Patrie dal Friûl, une istituzion che e larà indenant fintremai il XVIII secul. Il stât feudâl, une vore plui grant dal Friûl di vuê, tal imprin al jere vuidât dai patriarcjis di divignince todescje e a darà cetant lustri ae nestre tiere tant di fâle deventâ un pont di riferiment economic, politic e culturâl a nivel european. Il pês che e veve la Patrie i à permetût ai patriarcjis di no interessâsi di papis e rês. Di fat Ricart Cûr di Leon chenti al è stât fat presonîr di Gofrêt, tant che al cirive di tornâ viers cjase, di li si dîs che e sedi nassude le conte di Robin Hood.
Si che duncje, cul fat che il patriarcje Sigjeart tal 1077 nol jere plui dome vescul ma ancje cont, e scomence la storie dal Stât indipendent furlan de Ete di Mieç.
Dal 1077 indenant, il Friûl al è un Stât tant indipendent che al à parfin un parlament. Nô o vin i documents di une riunion dal parlament furlan vincj agns prin di chel che i storics talians e inglês a disin che al è il parlament inglês. Dal 1200 nô o vevin za il parlament, ma il nestri nol jere come chel inglês. Chel al veve une sole funzion: che il re nol podeve imponi une tasse e tirâle, cence che i siôrs si metessin dacuardi su cui che al veve di paiale. Nuie altri!
Culì no; culì, intant, il patriarcje al è dome il president e al è obleât a ubidî a ce che il parlament al decît. Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, Glemone e Cividât. Tierce robe: nissun al po tignî un esercit cence il permès dal parlament.
Il parlament furlan tacât in che epoche li e larâ indenant fintremai tal 1420.
Cumò, daspò 937 agns, in Friûl si fâs fieste par ricuardâ lis nestris lidris, inalore ve culì dulà si pues lâ:
1. Ladins dal Friûl
2. Provincie di Udin (pdf)
3. Comun di Udin
Fuarce Friûl, simpri !
Posted in News | 5 Comments »
Tag:Cavasso Nuovo, Cividale, Fanna, Friuli, Meduno, patriarca, Patrie dal Friûl, Udine
01 aprile, 2014
… ma ogjet no identificât
Cjalant la foto fate a un cjamp di raviçon o ai viodût une robe intal cîl che nol è un avion e nancje un uciel ma e somee a un disc svolant. Co o ai fate la foto o jeri tant cjapât dal smicjâ lis rosiz zalis che no mi soi acuart dal disc se di no o varès provât a fâ un zoom par cirî di viodi di plui dongje ce che al jere, magari cussì no.
Salacor al jere propit un ufo…
Posted in News | 1 Comment »
Tag:colza, disco volante, Friuli, oggetto non identificato, pesce d'Aprile, ufo
31 marzo, 2014
… parsore Cjampei (UD)
Cjaminant tra i borcs di une volte parsore di Colorêt di Sufumberc o sin lâts a viodi cun la Pro Loco i paîs di Cuestelungje, Pedrose e Reant. In graciis di une zornade splendide o vin gjoldût di un biel soreli cuntun aiarin clip che nus à tignût compagnie dut il dì fasint lizer il pas. Intai ultins agns chescj borcs a son resurîts par vie che cualchidun al è tornât a meti a puest lis cjasis e i terens, tribolant no pôc par fâ rivâ la aghe in paîs. No mancje chenti la tecnologjie, di fat jentrant a Pedrose si cjate, a mût di sentinele, il pâl che a ten sù lis antenis de television e de telefonie mobile ma altris trê antenis a son dilunc il troi che e mene a Reant e une e somee a un crani. Il biel al è che in paîs il telefonin no cjape ben.
I borcs a son nassûts co a rivarin des fameis slovenis che, no podint lâ a stâ inte plane furlane indulà che si cjatavin bielzà i Langobards, si fermarin culì , rivant, cuntun dûr lavôr, a fâ dai implants di coltivazions a roncâi. Impen il paîs di Pedrose, come si rive a capî dal non, al à une origjin plui antighe e i slovens, rivant culì, a tignirin par bon il non che al vûl dîsi fat di pieris.
Il troi che al mene da Pedrose a Reant, parsore di Torean, al passe intun bielissim bosc di faiârs e cumò, inte Vierte, il vert clâr des zovins sfueis al è maraveôs di viodi. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S. Lurinç e fasint ogni an un biel licôf intal mês di Avost (chest an il 09/10 di Avost ) par onorâlu.
Ancje chest an in ogni paîs o vin podût gjoldi de ospitalitât de int dal lûc che nus à contât la storie dai borcs. A Cuestelungje a jerin a stâ dome int che si clamave Borgnolo, ven a stai i brugnui, ma chest fin ai agns ’80 cuant aromai dute la int e veve bandonât un pôc par volte il paîs. A Pedrose, aromai, e je a stâ dome une famee, cuntun nono cetan braurôs che nus conte simpri alc de sô lungje e tribolade vite e un nevôt che cumò al fâs un mîl di cjastinâr cetant bon. Par finî, a Reant nus à dât bon acet sot il pergolât une famee dal lûc, indulà o vin podût gustâ e stâ in legre compagnie al sun di une armoniche, scoltant ancje une vilote furlane sunade cuntune ande moderne.
A ducj un graciis di cûr e sperin di riviodisi ducj intune l’an che ven !
Al è stât ancje biel stâ in compagnie di ducj cuntune zornade cetant biele e cuntun finâl plen di aventure tant che il grup lassant Reant a trops e si è tornât a cjatâ a Val dopo stramps zîrs che nissun al è rivât ben a capî ma fasintnus tant ridi.
Mandi a ducj !
Look at… the photos: Cuestelungje, Pedrose e Reant
Posted in Viaggi | 1 Comment »
Tag:camminata, Campeglio, Colloredo di Soffumbergo, Costalunga, Faedis, faggeta, faggio, Friuli, Pedrosa, pro loco, Reant, Torreano
17 marzo, 2014
… sì… sì… sì… sììììììììììì !!!
La Vierte e je za rivade e i zupets inamorâts a si dan ce fâ… e la famee e cres… inalore un bon auguri par ducj
Look at… the movie: the grasshoppers falling in love
Posted in Viaggi | 1 Comment »
Tag:cavalletta, Cividale, falling in love, Friuli, zupet
12 marzo, 2014
… int furlane
Parcè, nô furlans, o savin cussì pôc de nestre biele storie?
Salacor par vie che intes scuelis la culture furlane e je considerade une culture di secont ordin, par la cuâl si dâ spazi dome ae culture taliane tant che o savìn avonde pôc de nestre storie, des nestris lidrîs. E cetantis robis che nus disin dal Friûl a son bausiis. Nus contin, par esempli, che Aquilee e sedi stade fondade dai romans, ma no je vere. Di fat i Celts a son rivâts culì passant lis monts, a àn abitat inte nestre plane e a àn fondade – cui che lu ricuarde al è il storic grêc Teopomp – dongje un flum, che lôr a clamavin Achìlis, la citât di Aquilee. I romans le àn fortificade li che, za 500 agns prin di Crist, al rivave il cumierç di une robe che e vignive doprade par fâ corais di femine, che si clamave Ambre e che rivant dal mâr Baltic daspò si imbarcjave par lâ in Grecie dal puart celtic di Achìlis. A dînus de presenze dai Celts inte nestre tiere a son ancjemò i nons cjargnei: Carnia, Carintie, Carniole, Cragn e Carso.
Une storie cetant impuartantone che bisugnarès studiâ a scuele ma che invezit no si studie.
Cumò al è stât butât fûr un libri dal titul “Friulani delle idee. Dieci dialoghi con il Mondo” indulà si sgarfe inte storie dai furlans che a àn mudât il mont cun lis lôr ideis gnovis, jemplant cussì un vueit e fasint cognossî a ducj cuâl isal stât il jutori che o vin dât al mont intîr. Mi soi, però, maraveât di une robe, che intal libri no si fevele di Antonio Mattioni considerât il pionîr dal svol a reazion. Pecjât par cheste piçule mancjance, no tant par vie che si trate di un cividalês ma parcè che e à dât un jutori une vore impuartant pe disvilup dal svol cun i avions.
In ogni câs al è stât fat un pas indenant discuvierzint un biel cantin de nestre culture e nus augurin che chestis robis si studiin ancje a scuele parcè che al è just che i zovins a savedin che a son i fîs di int cetant bule.
Look at… the video: Antonio Mattioni >>
Look at… the photos: Antonio Mattioni >>
Posted in Viaggi | 1 Comment »
Tag:Bertoia, brevetti, Friuli, innovazione, Lualdi, Malignani, Mattioni, Prampero, progetti, Solari, Zanussi
10 marzo, 2014
… Tarcint (UD)
In graciis dal lavôr fat di doi zovins climber, Luciano Regattin e Giuliano Moscatelli, e je nassude la crete da la Mont Stele dongje Tarcint (UD). Cjaminant dilunc il troi, che al tache propit li dal numâr 5b a Malamaserie, si rive ae biele parêt Sud de crete indulà si cjatin cetantis viis ben furnidis cun spit inox. Ma la crete e va sù inte direzion Est, e ancje culì a si cjatin des bielis viis che a misdì a son za in ombrene. In dut a son une ventine di viis e cualchidune e spiete ancjemò di jessi liberade. Par la cuâl se o vês voie di insiorâ il vuestri zei di onsight chest al è il puest just par fâlu. La crete al è un calcâr une vore biel e e je la pusibilitât di meti adun altris viis. Co o lait a viodile visaitsi di puartâ alc par netâ vie il polvar, e di tignî simpri il casc sul cjâf parcè che al pues jessi che cualchi piçul clap e ven jù. Un ringraciament a Luciano e Giuliano par il biel lavôr fat, o vin viodût cetante elare o vês gjavât, e… buine rimpinade a ducj !
Look at… the photos: Falesia del Monte Stella
Posted in Falesie | 1 Comment »
Tag:arrampicare, climbing, crag, falesia, Friuli, Malamaseria, Monte Stella, Tarcento, Udine
04 marzo, 2014
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli
Posted in News | 6 Comments »
Tag:amianto, asbesto, eternit, Faedis, foce, Fossalon, Friuli, Isonzo, Premariacco, Punta Sdobba
01 marzo, 2014
… @ Buri – Udin
Il progjet SPAC e presente inte biele suaze de Vile Di Toppo Florio in vie Morpurgo 8 a Buri (UD), ae 19.30 di cheste sabide 01 di Març 2014, la mostre di arts visivis “Motivi di Famiglia” pe cure di Paoli Toffolutti. I zovins artiscj che a cjaparan part inte mostre a ciraran di frontâ il teme dal mudament de famee partint da chê patriarcâl par rivâ a chê fate di une sole persone, scrusignant il significât dai rûi di pari, mari e fi dentri di un gnûf concet di famee in cercje di dirits par lis cubiis di fat, i matrimonis jenfri lis cubiis dal stes gjenar e fintremai une comunitât slargjade, di fat une detule in Afriche e dîs che par fâ cressi ben un frut e covente dut il paîs. Aes 18.00, prin de scree de mostre, e sarà fate une babade sul teme cun diviersis personis, tant che, aes 20.00 e sarà un moment dedeât al bal contemporani cun la partecipazion dal trop Etoil3. Ae 20.30 si podarà viodi la mostre indulà si cjatin 125 oparis fatis da ben 45 artiscj, e daspò, par finî in bielece la serade, al sarà un licôf.
La mostre e larà indenant fin al 30 di Març 2014 e si podarà viodi intal orari sabide 16.00 – 19.00 , domenie 11.00-13.00, 16.00-19.00.
O sperìn che un teme cetant delicât e sedi frontât e disvilupât presentant ducj i ponts di viste par vie che dome cussì e vignarà stiçat un dibatiment culturâl cence prejudizis e une vore positîf pe dute le comunitât.
Mandi a ducj !
Posted in News | 3 Comments »
Tag:arte, Buri, Buttrio, Friuli, spac, Udin, Villa Di Toppo Florio
lij_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn eng_Latn srd_Latn eng_Latn vec_Latn vec_Latn ilo_Latn fur_Latn eng_Latn fur_Latn vec_Latn srd_Latn fur_Latn fur_Latn eng_Latn fur_Latn eng_Latn srd_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn srd_Latn ita_Latn fur_Latn fur_Latn fur_Latn eng_Latn eng_Latn vec_Latn ita_Latn fur_Latn fur_Latn eng_Latn ita_Latn srd_Latn ita_Latn dan_Latn fur_Latn ita_Latn vec_Latn ita_Latn fur_Latn fur_Latn fur_Latn fur_Latn fur_Latn eng_Latn eng_Latn ita_Latn fur_Latn srd_Latn fur_Latn fur_Latn fur_Latn fur_Latn eng_Latn vec_Latn srd_Latn fur_Latn fur_Latn fur_Latn fur_Latn fur_Latn eng_Latn ita_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn fur_Latn srd_Latn fur_Latn fur_Latn fur_Latn eng_Latn ita_Latn glg_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn srd_Latn glg_Latn yor_Latn fur_Latn eng_Latn eng_Latn eng_Latn glg_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn eng_Latn ita_Latn glg_Latn fur_Latn fur_Latn eng_Latn eng_Latn srd_Latn glg_Latn ita_Latn fur_Latn fur_Latn fur_Latn fur_Latn eng_Latn eng_Latn fur_Latn glg_Latn kin_Latn fur_Latn fur_Latn fur_Latn fur_Latn eng_Latn fur_Latn